Adidas

Adidas AG is 'n groot Duitse vervaardiger van sporttoerusting. Die maatskappy is vernoem na sy stigter,  Adolf (Adi) Dassler. Dit is die tweede grootste vervaardiger van sportgoed ter wêreld na Nike. Dit is die beheermaatskappy van die Adidas-groep, wat bestaan uit die Reebok-sportdragonderneming, 8,33% van die Duitse sokkerklub Bayern München, Taylormade vir gholf-toerusting, Maxfli vir gholfballe, Adidas gholf en Runtastic, 'n Oostenrykse fiksheidstegnologie-onderneming.

Die maatskappy is deur Adolf Dassler in sy moeder se wasgoedkamer gestig; sy ouer broer Rudolf het in 1924 by hom aangesluit onder die naam Gebrüder Dassler Schuhfabrik ("Dassler-broers Skoenfabriek"). Dassler het gehelp met die ontwikkeling van spykerhardloopskoene vir verskeie atletiekbyeenkomste. Om die kwaliteit van spits-atletiese skoene te verbeter, het hy oorgegaan van 'n vorige model swaarmetaal-spykers na 'n kombinasie van seil en rubber. Dassler het die Amerikaanse naelloper Jesse Owens oorreed om sy handgemaakte spykerskoene by die Olimpiese Somerspele 1936 te gebruik. In 1949, na 'n breuk in die verhouding tussen die broers, het Adolf Adidas geskep, en Rudolf het Puma gestig, wat een van Adidas se mededingers geword het. 

Tydens die Olimpiese Somerspele 1960 het Puma die Duitse naelloper Armin Hary betaal om Pumas in die eindronde van die 100 meter te dra. Hary het Adidas al voorheen gedra en Adolf om betaling gevra, maar Adidas het hierdie versoek van die hand gewys. Die Duitser het goud in Pumas verower, maar Adidas toe vir die medaljeseremonie gedra, tot die skok van die twee Dassler-broers. Hary het gehoop om munt te slaan uit albei, maar Adolf was so woedend dat hy die Olimpiese kampioen die rug gekeer ("verban") het.

Die drie strepe is Adidas se kenmerk, aangesien dit op die maatskappy se klere- en skoenontwerpe gebruik word as 'n bemarkingshulpmiddel. Die handelsmerk, wat Adidas in 1952 van die Finse sportmaatskappy Karhu Sports gekoop het vir die bedrag van 1 600 euro en twee bottels whisky, het so suksesvol geword dat Dassler Adidas beskryf het as "Die drie strepe maatskappy". Die logo met drie blare is in 1971 ontwerp en is die eerste keer in 1972 gebruik, net betyds vir die Olimpiese Somerspele 1972 wat in München gehou is. Hierdie logo het geduur tot 1997, toe die maatskappy die "drie strepe"-logo (wat deur die destydse kreatiewe direkteur Peter Moore ontwerp is) bekendgestel het, wat aanvanklik in die Toerusting-reeks gebruik is.

 Verwysings 

 Eksterne skakels 

 adidas.com Adidas se amptelike webtuiste

Kategorie:Duitse maatskappye
Kategorie:Sport